MP, छत्तीसगढ़-महाराष्ट्र में 25-26 मार्च को गिरेंगे ओले
Rain-hail expected in Rajasthan, Punjab, Haryana and Uttarakhand today, राजस्थान, पंजाब, हरियाणा और उत्तराखंड में आज बारिश-ओलावृष्टि की आशंका
देश के कई राज्यों में बेमौसम बारिश, ओलावृष्टि से किसानों को अभी राहत मिलती नजर नहीं आ रही है। बुधवार को मौसम विभाग (IMD) ने अगले दो-तीन दिनों के लिए उत्तर, मध्य और पश्चिमी भारत के कई इलाकों में तेज से मध्यम बारिश, ओलावृष्टि और आंधी की चेतावनी जारी की है।
IMD के अनुसार गुरुवार को पश्चिमी राजस्थान, पंजाब, हरियाणा और उत्तराखंड में बारिश और ओलावृष्टि की आशंका है। 24 मार्च को पूर्वी राजस्थान, हिमाचल प्रदेश, पंजाब, हरियाणा और पश्चिमी मध्यप्रदेश में जबकि 25 और 26 मार्च को मध्यप्रदेश, छत्तीसगढ़ और महाराष्ट्र में बारिश, आंधी और ओले पड़ेंगे।
बारिश-ओलावृष्टि ने किसानों की कमर तोड़ दी
पिछले दो-तीन दिनों में हुई बेसौसम बारिश, ओलावृष्टि और आंधी ने किसानों की कमर तोड़ दी है। रबी की फसलों और सब्जियों को नुकसान हुआ है। वहीं, राज्य सरकारों की ओर से राहत के नाम पर किसानों को ‘बूंदों’ के समान घोषणाओं का दिलासा ही मिल रहा है।
राज्यों में नुकसान के हालात
हरियाणा के 1,57,557 एकड़ पर बारिश की मार​​​​​​​
हरियाणा के 11 जिलों के 2,720 गांवों में हरियाणा के राजस्व विभाग ने सभी डीसी से नुकसान का आकलन कर रिपोर्ट देने को कहा है। वहीं, कृषि विभाग ने भी जिला उप-कृषि निदेशकों से रिपोर्ट मांगी है। अब तक 11 जिलों के 2,720 गांवों के 34,064 किसानों ने 1,57,557 एकड़ में फसल खराब होने की जानकारी अपलोड भी कर दी है।
डिप्टी सीएम दुष्यंत चौटाला ने बताया कि सभी डीसी को फसलों की रिपोर्ट संबंधित मंडलीय आयुक्त के माध्यम से भिजवाने को कहा है। रिपोर्ट प्राप्त होने पर मुआवजे के लिए नियमानुसार कार्रवाई की जाएगी। जलभराव से रबी फसल की बिजाई न हो पाने का मामला भी सरकार के विचाराधीन है।
राजस्थान के 10 जिलों में 40% फसलें खराब हुईं
राजस्थान में जीरा, अरंडी, गेहूं की फसलों में ज्यादा नुकसान हुआ है। यहां 10 जिलों में 40% फसल खराब हुई है। 
पंजाब में 4 लाख हेक्टेयर में नुकसान
पंजाब के पटियाला, संगरूर, फतेहगढ़ साहिब, होशियारपुर, मोगा, लुधियाना और गुरदासपुर जिले में सबसे ज्यादा नुकसान गेहूं की फसल और सब्जियों को हुआ है। नुकसान का सर्वे कराया जा रहा है। छग में बारिश और ओलावृष्टि के कारण छत्तीसगढ़ में 10 से 15 करोड़ रुपए के नुकसान की आशंका जताई जा रही है। फसलों में नुकसान का विस्तृत सर्वे अभी बाकी है। इसके बाद स्थिति स्पष्ट होगी।
झारखंड के 4 जिलों में ज्यादा नुकसान
झारखंड के 4 जिलों रांची, रामगढ़, देवघर और साहिबगंज में फसलों को ज्यादा नुकसान हुआ है। दुमका के कुछ क्षेत्रों में भी फसलें खराब हुई हैं। कृषि विभाग अभी नुकसान का आकलन करा रहा है।
बिहार में 12 जिले प्रभावित
बिहार में करीब दर्जन से अधिक जिलों में फसलों को भारी नुकसान हुआ है। मुजफ्फरपुर, सीतामढ़ी, शिवहर और पूर्वी चंपारण जिले में 14 हजार हेक्टेयर फसलें प्रभावित हुई हैं। अभी सर्वे होना बाकी है।
महाराष्ट्र में 1.39 लाख हेक्टेयर में नुकसान
महाराष्ट्र सरकार के अनुसार राज्य में करीब 1.39 लाख हेक्टेयर में फसलों को नुकसान हुआ है। दो दिन पहले की बारिश से 40 हजार हेक्टेयर क्षेत्र प्रभावित हुआ है। मुआवजे की कार्रवाई होगी।